Az uniós fogadóállomás működőképessé tételére irányuló intézkedések: 2016. március 31-én Olaszország egy felülvizsgált ütemtervet nyújtott be az Európai Bizottsághoz. Jelenleg a pozzalloi, lampedusai, trapani és tarantoi uniós fogadóállomások működnek. A felülvizsgált ütemtervben Olaszország egy újabb uniós fogadóállomás küszöbön álló megnyitását jelezte, amely elengedhetetlen ahhoz, hogy megfelelően tudják kezelni a partraszállások nyáron várhatóan megnövekvő számát. Emellett egy mozgó uniós fogadóállomás létrehozásának befejező munkálatai folynak. Az olasz hatóságok az uniós fogadóállomásokra vonatkozó szabványos működési eljárásokat is elfogadtak.

Az áthelyezési eljárások felgyorsítását célzó intézkedések: az EASO görög menekültügyi szolgálat támogatását célzó erőfeszítések részeként az EASO a regisztrációs kapacitás növelésére irányuló kísérleti projektet kezdeményezett először Athénban 2016. március 15-én, majd ezt követően Theszaloníkiben 2016. március 21-én, ahol is az EASO szakértők a görög menekültügyi szolgálatot segítik az áthelyezési ügyek regisztrálásában. Egy harmadik helyszínen kezdődött egy kísérleti projekt Alexadropouliban 2016. április 6-án. Emellett az EASO jelenleg folytat tárgyalásokat a görög hatóságokkal egy előzetes regisztrálási folyamat végrehajtásáról annak érdekében, hogy megkönnyítsék az áthelyezésre jogosult menedékkérők hozzáférését az áthelyezési mechanizmushoz. Az UNHCR a görög menekültügyi szolgálattal is folytat tárgyalásokat hasonló szolgáltatások nyújtása érdekében.

Olaszországban az EASO mozgó egységeivel is támogatást nyújt, valamint megszervezte az első kísérleti találkozót a civil társadalommal Szicíliában 2016. március 15–16-án, a civil társadalmi szervezetekkel való jobb koordináció biztosítása érdekében.

A migránsok körében a rendszer elfogadhatóbbá tételét és az iránta való bizalom erősítését, valamint a kilépés elkerülését célzó intézkedések: Az EASO a migránsok EU-n belüli áthelyezéséről és áttelepítéséről szóló első jelentésben szereplő több ajánlást is megvalósított a kommunikációs tevékenységek tekintetében. Az EASO létrehozott egy angol és arab nyelvű Facebook oldalt az uniós áthelyezési mechanizmusról, amelyet az áthelyezés iránt érdeklődők információs platformként használhatnának, és amely a sikeres történetek bemutatására is szolgálhat. Az áthelyezésről szóló meglévő általános tájékoztató füzet mellett az EASO két másik tájékoztató füzetet készített: egyet a Görögországból és egy másikat az Olaszországból áthelyezendő személyek részére. Az EASO általános tájékoztató csomagot is készített a Görögországban és Olaszországban áthelyezendő kérelmezők számára. Végül az EASO jelenleg gyerekek részére készít egy áthelyezési kommunikációs csomagot, valamint egy mobilalkalmazást, amely az olaszországi és görögországi használatra szánt tájékoztató füzetek tartalmát tükrözi. Az EASO a gyermek mindenek felett álló érdekének áthelyezési célból történő értékelésére vonatkozó eszköz véglegesítésén is dolgozik, valamint együttműködik az olasz és görög hatóságokkal az eszköz nemzeti kontextushoz történő igazítása céljából.

3Áttelepítés

A részt vevő tagállamoktól kapott információk alapján a 2015. július 20-i áttelepítési program keretében 2016. április 11-ig 5677 személyt telepítettek át 15 áttelepítő államba (Ausztriába, Belgiumba, a Cseh Köztársaságba, Dániába, Finnországba, Franciaországba, Németországba, Izlandba, Írországba, Olaszországba, Liechtensteinbe, Hollandiába, Norvégiába, Svájcba és az Egyesült Királyságba). A programban részt vevő államok többsége jelezte, hogy áttelepítési erőfeszítései elsősorban – bár nem kizárólag – a Jordániában, Libanonban és Törökországban tartózkodó szíriaiakra irányultak.

A 2015. július 20-i következtetések keretében a tagállamok az áttelepítés tekintetében prioritást élvező régiók tágabb köréről állapodtak meg, azonban várható, hogy a 2016. március 18-i EU-Törökország nyilatkozatot követően e program keretében fennmaradó, körülbelül 16 800 áttelepítési férőhely nagy részét a Törökországból érkezők között osztanák fel.

A 2016. március 18-i EU–Törökország nyilatkozatban bejelentetteknek megfelelően mechanizmus jön létre annak érdekében, hogy a migránsok Törökországból a görög szigetekre való szabálytalan és veszélyes átkelését felválthassa a Törökországból az EU-ba való áttelepítés legális lehetősége. Az EU és Törökország megállapodtak abban, hogy a görög szigetekről Törökország által visszafogadott minden szabálytalanul érkező szíriai migránsért cserébe az EU egy másik szíriait telepít át területére Törökországból. Ennek az 1:1 mechanizmusnak az a célja, hogy az Égei-tengeren veszélyes körülmények között átkelő migránsok irreguláris áradatát egy rendezett és jogszerű áttelepítési folyamat váltsa fel.

Az 1:1 mechanizmus alkalmazásának 2016. április 4-i kezdete óta 37 szírt telepítettek át Németországba, 11-et Finnországba és 31-et Hollandiába.

A Bizottság a többi tagállammal és a török hatóságokkal közösen dolgozta ki a gyorsított szabványos működési eljárásokat a Törökországgal kialakított 1:1 mechanizmus áttelepítési részének végrehajtására vonatkozóan. Az EASO és az UNHCR szorosan együttműködtek az eljárás teljes időtartama alatt. Az EU és Törökország szabványos működési eljárásainak végső jóváhagyására várhatóan hamarosan sor kerül.

54 000 férőhely felajánlása az áttelepítési mechanizmusból az EU-ba történő jogszerű migrációs lehetőségekre

2016. március 21-én a Bizottság egy javaslatot terjesztett elő, hogy további férőhelyeket bocsássanak rendelkezésre az áttelepítésre vagy a Törökországból való befogadás más jogi formáihoz a szeptember 22-i (EU) 2015/1601 tanácsi határozat módosításával, a nemzetközi védelmet kérelmezők Olaszországból és Görögországból történő áthelyezése érdekében.

Ezzel a módosítással azt javasolják, hogy a kezdetben áthelyezésre szánt 54 000 férőhelyet bocsássák rendelkezésre a Törökországból jövő szírek EU-ban történő befogadására, áttelepítés, humanitárius befogadás vagy más jogszerű migrációs lehetőség, például humanitárius célú vízumok, ösztöndíjak, családegyesítési programok, stb. révén. A jogszerű befogadásra rendelkezésre bocsátott 54 000 férőhely a jelenleg ki nem osztott, áthelyezendő kérelmezői tartalékot képezi a jelenleg hatályos tanácsi határozat szerint. A tagállamoknak lehetőségük lenne az áthelyezendő kérelmezők számából levonni a nemzeti vagy többoldalú áttelepítési programok keretében a területükre jogszerűen befogadott, Törökországból jövő szírek számát. Ezek a számok hozzáadódnának a 2015. július 20-i áttelepítési következtetések alapján tett kötelezettségvállalásokhoz. Megkezdődtek a tárgyalások a Tanácsban a javasolt módosításokról, és az a cél, hogy a lehető leggyorsabban lezárják azokat.

Úton egy strukturált uniós áttelepítési rendszer felé